O‘zbekiston Respublikasi Ichki ishlar vazirligi huzuridagi Jazoni ijro etish departamentining Markazlashtirilgan jamg‘armasi to‘g‘risida

O‘zbekiston Respublikasi Prezidentining “Ichki ishlar organlarining ozodlikdan mahrum etish bilan bog‘liq bo‘lgan jazolarni ijro etish sohasidagi faoliyatini tubdan takomillashtirish chora-tadbirlari to‘g‘risida” 2017-yil 11-avgustdagi PQ-3200-son qaroriga muvofiq, shuningdek jazoni ijro etish muassasalarining moddiy-texnika bazasini mustahkamlash maqsadida Vazirlar Mahkamasi qaror qiladi:
 1. Belgilansinki, O‘zbekiston Respublikasi Ichki ishlar vazirligi huzuridagi Jazoni ijro etish departamentining Markazlashtirilgan jamg‘armasi quyidagilar hisobidan shakllantiriladi:
 jazoni ijro etish muassasalarining ishlab chiqarish va qishloq xo‘jaligi faoliyatidan, shuningdek, xizmatlar ko‘rsatishdan oladigan daromadlaridan Jazoni ijro etish departamenti tomonidan belgilanadigan miqdorlardagi ajratmalar;
 jazoni ijro etish muassasalarining. soliqlar va yig‘imlar, shuningdek davlat maqsadli jamg‘armalariga ajratmalar bo‘yicha qonun hujjatlarida nazarda tutilgan imtiyozlar taqdim etilishi natijasida jamg‘ariladigan mablag‘lari;
 ozodlikdan mahrum etilgan shaxslarning ijro hujjatlari bo‘yicha Davlat budjetiga jazoni ijro etish muassasalari tomonidan undirilgan mablag‘larning 50 foizi miqdoridagi ajratmalar natijasida jamg‘ariladigan mablag‘lari;
 bo‘sh turgan budjetdan tashqari mablag‘larni tijorat banklari depozitlariga joylashtirish hisobidan olingan daromadlar.
 2. O‘zbekiston Respublikasi Ichki ishlar vazirligi huzuridagi Jazoni ijro etish departamentining Markazlashtirilgan jamg‘armasi mablag‘larini shakllantirish va ulardan foydalanish tartibi to‘g‘risidagi nizom ilovaga muvofiq tasdiqlansin.
 3. O‘zbekiston Respublikasi Ichki ishlar vazirligi huzuridagi Jazoni ijro etish departamenti (keyingi o‘rinlarda — JIED) jazoni ijro etish muassasalarining ushbu qarorning 2-bandida nazarda tutilgan mablag‘larini maxsus g‘azna hisobvarag‘ida jamlasin.
 5. O‘zbekiston Respublikasi Ichki ishlar vazirligi huzuridagi Jazoni ijro etish departamenti Markazlashtirilgan jamg‘armasi mablag‘laridan maqsadli foydalanilishi yuzasidan nazoratni ta’minlasin.
 6. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Ushbu Nizom O‘zbekiston Respublikasi Ichki ishlar vazirligi huzuridagi Jazoni ijro etish departamentining Markazlashtirilgan jamg‘armasi (keyingi o‘rinlarda Markazlashtirilgan jamg‘arma deb ataladi) mablag‘larini shakllantirish va ulardan foydalanish tartibini belgilaydi.
 2. Markazlashtirilgan jamg‘arma O‘zbekiston Respublikasi Ichki ishlar vazirligi huzuridagi Jazoni ijro etish departamentida (keyingi o‘rinlarda — JIED) yuridik shaxs tashkil etmagan holda tuziladi.
 3. Markazlashtirilgan jamg‘arma mablag‘lari JIEDning maxsus g‘azna hisobvarag‘ida jamlanadi.
 4. Quyidagilar Markazlashtirilgan jamg‘arma mablag‘larini shakllantirish manbalari hisoblanadi:
 jazoni ijro etish muassasalarining ishlab chiqarish va qishloq xo‘jaligi faoliyatidan, shuningdek, xizmatlar ko‘rsatishdan oladigan daromadlaridan JIED tomonidan belgilanadigan miqdorlardagi ajratmalar;
 ozodlikdan mahrum etilgan shaxslarning ijro hujjatlari bo‘yicha Davlat budjetiga jazoni ijro etish muassasalari tomonidan undirilgan mablag‘larning 50 foizi miqdoridagi ajratmalar natijasida jamg‘ariladigan mablag‘lari;
 bo‘sh turgan budjetdan tashqari mablag‘larni tijorat banklari depozitlariga joylashtirish hisobidan olingan daromadlar;
 jazoni ijro etish muassasalarining soliqlar va yig‘imlar, shuningdek davlat maqsadli jamg‘armalariga ajratmalar bo‘yicha qonun hujjatlarida nazarda tutilgan imtiyozlar taqdim etilishi natijasida jamg‘ariladigan mablag‘lari.
 Markazlashtirilgan jamg‘armaga ajratmalar miqdori jazoni ijro etish muassasalarining oladigan daromadlariga bog‘liq ravishda har bir muassasa uchun alohida belgilanadi va moliya yili yakunlari bo‘yicha JIED boshlig‘ining buyrug‘i bilan tasdiqlanadi.
 5. Markazlashtirilgan jamg‘arma mablag‘laridan quyidagilar uchun foydalaniladi:
 JIED binolari va inshootlarini qurish va rekonstruksiya qilish, mukammal va joriy ta’mirlash, shuningdek qurilish materiallari xarid qilish, JIED va uning muassasalari binolari va inshootlarini jihozlash;
 jazoni ijro etish muassasalarining ishlab chiqarish quvvatlarini rivojlantirish va modernizatsiya qilish hamda texnik qayta jihozlash;
 jazoni ijro etish muassasalariga moliyaviy yordam ko‘rsatish;
 avtotransport, aloqa vositalari, kompyuter va tashkiliy texnika, jihozlar va xo‘jalik buyumlari xarid qilish, shuningdek, ularni ta’mirlash va ularga texnik xizmat ko‘rsatish;
 mahkumlar va qamoqqa olinganlarni qo‘riqlash va nazorat qilishning zamonaviy texnik vositalarini, shuningdek, JIED, uning muassasalari uchun boshqa zamonaviy axborot-kommunikatsiya texnologiyalari vositalari xarid qilish;
 jazoni ijro etish muassasalari joylashgan joylarda JIED va uning muassasalari xodimlarining (ishchilarining) egallagan lavozimda bo‘lish muddati davomida yashashi uchun mo‘ljallangan xizmat turar joylari (kvartiralar) qurish (xarid qilish), shu jumladan, ikkilamchi bozorda xarid qilish;
 konsalting va boshqa xizmatlar bilan bog‘liq xarajatlarni qoplash;
 JIED xodimlarini (ishchilarini) tayyorlash, qayta tayyorlash va ularning malakasini oshirish xarajatlarini qoplash;
 davriy bosma nashrlar, maxsus adabiyotlar, kitob mahsulotlari, kanselyariya buyumlari, tashqi targ‘ibot-tushuntirish vositalari (bannerlar va boshqalar) xarid qilish;
 JIED va jazoni ijro etish muassasalari xodimlariga, ishchi va xizmatchilariga moddiy yordam ko‘rsatish, ustamalar belgilash va ularni ijtimoiy muhofaza qilish;
 seminarlar, davra suhbatlari, konferensiyalar, amaliy mashg‘ulotlar, treninglar, profilaktik, madaniy va tantanali tadbirlar tashkil etish va o‘tkazish, shuningdek, boshqa ishlab chiqarish va maishiy ehtiyojlar;
 O‘zbekiston Respublikasida qidiruvda bo‘lgan mahkumlar xorijiy davlat sudlari tomonidan jarimaga tortilgan taqdirda, qonunchilik hujjatlariga binoan keyinchalik mahkumlarning oylik ish haqlaridan ushlab qolinishini nazarda tutgan holda to‘lanadigan jarima mablag‘lari.
 6. Moddiy yordam JIED va jazoni ijro etish muassasalari xodimlariga (ishchilariga) ularning yozma ariza orqali murojaatlari yoki tegishli muassasaning kasaba uyushmasi qo‘mitasining iltimosnomasi asosida istisno holatlarda (nikoh to‘yi, yaqin qarindoshlarning o‘limi, og‘ir jarohat olish, kasallik, oiladagi og‘ir moddiy sharoit, tabiiy ofat oqibatlarida) ko‘rsatiladi. Bunda ko‘rsatiladigan moddiy yordam miqdori bir yilda lavozim maoshining ikki barobaridan oshishi mumkin emas.
 7. Markazlashtirilgan jamg‘arma mablag‘laridan foydalanish JIED boshlig‘i tomonidan tasdiqlanadigan daromadlar va xarajatlar smetasiga muvofiq amalga oshiriladi.
 8. Markazlashtirilgan jamg‘armaning daromadlar va xarajatlar smetasi JIED tomonidan, qonun hujjatlarida budjet tashkilotlari uchun budjetdan tashqari mablag‘lar bo‘yicha belgilangan tartibda tuziladi va tasdiqlanadi. 
 9. Daromadlar va xarajatlar smetasi O‘zbekiston Respublikasi Moliya vazirligida qonun hujjatlarida belgilangan tartibda ro‘yxatdan o‘tkaziladi.
 10. Markazlashtirilgan jamg‘armaning daromadlar va xarajatlar smetasi moliyaviy mablag‘lar kelib tushishining prognozidan kelib chiqib va keyingi yilga mo‘ljallangan chora-tadbirlar rejasiga muvofiq tuziladi.
 11. Daromadlar va xarajatlar prognozini tayyorlash, Markazlashtirilgan jamg‘armaning daromadlari va xarajatlari tahlili hamda monitoringini amalga oshirish, Markazlashtirilgan jamg‘arma bo‘yicha oylik, choraklik va yillik moliyaviy hisobotlarni qabul qilish va tahlil etish JIED Moliya-iqtisodiyot boshqarmasi va Ishlab chiqarish-texnika boshqarmasi tomonidan amalga oshiriladi.
 12. Markazlashtirilgan jamg‘armaning joriy yilda foydalanilmay qolgan mablag‘lari keyingi moliyaviy yilga o‘tadi va olib qo‘yilmaydi.
 13. Markazlashtirilgan jamg‘arma mablag‘larini boshqarish JIED tomonidan amalga oshiriladi.
 14. Markazlashtirilgan jamg‘arma mablag‘lari JIED boshlig‘i, JIED boshlig‘ining o‘rinbosari — Moliya-iqtisodiyot boshqarmasi boshlig‘ining qarori bilan sarflanadi, Markazlashtirilgan jamg‘armadan bazaviy hisoblash miqdorining 50 barobaridan ortiq summadagi mablag‘larni sarflash esa — JIEDning Markazlashtirilgan jamg‘arma mablag‘laridan foydalanish bo‘yicha komissiyasi (keyingi o‘rinlarda Komissiya deb ataladi) qarori bilan amalga oshiriladi.
 15. Komissiya tarkibi 5 kishidan kam bo‘lmagan a’zo, shuningdek kotibdan iborat bo‘lib, JIED boshlig‘ining buyrug‘i bilan tasdiqlanadi. 
 JIED boshlig‘i Komissiya raisi hisoblanadi.
 16. Xolislik, ochiqlik va qarorlar qabul qilishda oshkoralik Komissiya ishining asosiy prinsiplari hisoblanadi.
 17. Quyidagilar Komissiyaning asosiy vazifalari hisoblanadi:
 ushbu Nizomda belgilangan tartibda Markazlashtirilgan jamg‘arma ishlarini tashkil etish va uning mablag‘larini tasarruf etish;
 Markazlashtirilgan jamg‘arma mablag‘laridan maqsadli foydalanilishini doimiy monitoring qilish;
 ushbu Nizomda nazarda tutilgan maqsadlar uchun mablag‘lar ajratish haqidagi buyurtmanomalarni ko‘rib chiqish va umumlashtirish, nisbatan dolzarb bo‘lgan va asoslantirilgan buyurtmanomalarni tanlash;
 ajratilgan mablag‘lardan belgilangan maqsadda foydalanilmagan holatlar aniqlanganda ajratilgan mablag‘larni undirish va moliyalashtirishni to‘xtatib qo‘yish choralarini ko‘rish;
 Markazlashtirilgan jamg‘arma faoliyatiga tegishli masalalar yuzasidan qarorlar qabul qilish.
 18. Komissiya Markazlashtirilgan jamg‘arma mablag‘laridan ushbu Nizomning 5-bandida nazarda tutilgan tadbirlar uchun foydalanish masalasini ko‘rib chiqadi va qarorlar qabul qiladi.
 19. Komissiya majlislari zaruratga ko‘ra o‘tkaziladi.
 Komissiya majlislari uning ishida a’zolarining kamida uchdan ikki qismi ishtirok etgan taqdirda vakolatli hisoblanadi. Komissiya qarorlari uning majlisida ishtirok etgan Komissiya a’zolarining oddiy ko‘pchilik ovozi bilan qabul qilinadi. Komissiya a’zolarining ovozlari teng bo‘lib qolgan taqdirda raisning ovozi hal qiluvchi hisoblanadi.
 20. Komissiya qarori Komissiya majlisi bayoni bilan rasmiylashtiriladi, Komissiyaning raisi va majlisda ishtirok etgan barcha a’zolari tomonidan imzolanadi hamda JIEDning muhri bilan tasdiqlanadi.
 21. Komissiya raisi:
 Komissiya ishida xolislik va ochiqlikni;
 Komissiya tomonidan o‘zining zimmasiga yuklangan vazifalarning to‘liq bajarilishini;
 Komissiya tomonidan Markazlashtirilgan jamg‘arma mablag‘larini tasarruf etish bo‘yicha qarorlar qabul qilishda qonun hujjatlari talablariga rioya qilinishini ta’minlaydi.
 22. Komissiya kotibi:
 JIEDning tegishli xizmatlari va jazoni ijro etish muassasalaridan Komissiyaning navbatdagi majlisini o‘tkazish uchun zarur hujjatlar va materiallarni so‘rab oladi;
 Komissiya majlisini o‘tkazish uchun zarur axborotlarni tayyorlaydi va majlisdan kamida uchun kun oldin ularni Komissiya raisi va a’zolariga taqdim etadi;
 Komissiya majlisi bayonlarining rasmiylashtirilishi, Komissiya hujjatlarining yuritilishi va saqlanishini ta’minlaydi.
 23. Markazlashtirilgan jamg‘arma mablag‘laridan jazoni ijro etish muassasalarining moddiy-texnika bazasini rivojlantirish va mustahkamlash, ta’mirlash hamda ushbu Nizomda nazarda tutilgan boshqa maqsadlarga mablag‘ ajratish uchun Komissiyaga mavjud muammolar va ularning yechimi, mablag‘larni sarflash maqsadlari va kutilayotgan natijalar ko‘rsatilgan tushuntirish xati, zarur jihozlar va ehtiyot qismlar ro‘yxati, so‘ralayotgan summaning hisob-kitobi, shuningdek bajariladigan ishlar hajmi ko‘rsatilgan ta’mirlash bo‘yicha kamchiliklar dalolatnomasi va boshqa zarur hujjatlar taqdim etiladi.
 24. Markazlashtirilgan jamg‘arma mablag‘larining tushumi va ularni sarflash hisobi qonun hujjatlariga muvofiq amalga oshiriladi.
 Markazlashtirilgan jamg‘arma mablag‘larini shakllantirish va ulardan foydalanish bo‘yicha hisob va hisobotni yuritish JIEDning Moliya-iqtisodiyot boshqarmasi tomonidan amalga oshiriladi.
 25. Markazlashtirilgan jamg‘arma mablag‘larining tushumi va ularni sarflash haqida hisobot budjet tashkilotlari uchun belgilangan tartibda va muddatlarda O‘zbekiston Respublikasi Moliya vazirligiga taqdim etiladi.
 26. O‘zbekiston Respublikasi Moliya vazirligi tomonidan JIEDning keyingi yil uchun xarajatlar smetasini tasdiqlashda Markazlashtirilgan jamg‘armaning daromadlari va xarajatlari majburiy tartibda inobatga olinadi.
 27. JIED va jazoni ijro etish muassasalarining rahbarlari va bosh buxgalterlari Markazlashtirilgan jamg‘arma mablag‘laridan maqsadli foydalanilishi, buxgalteriya hisobining to‘g‘ri yuritilishi, mablag‘larning tushumi va sarflanishi to‘g‘risidagi moliyaviy hisobotlarning tuzilishi va taqdim etilishi uchun shaxsan javob beradilar.
 Markazlashtirilgan jamg‘arma mablag‘laridan belgilangan maqsadda foydalanilmagan holatlar aniqlanganda belgilangan maqsadda foydalanilmaganligi aniqlangan barcha summa aybdor shaxslarga nisbatan qonun hujjatlarida belgilangan tartibda tegishli javobgarlik choralarini qo‘llagan holda, O‘zbekiston Respublikasining Davlat budjeti daromadiga o‘tkaziladi.
 28. Markazlashtirilgan jamg‘arma mablag‘laridan belgilangan maqsadda foydalanilishi yuzasidan nazorat O‘zbekiston Respublikasi Ichki ishlar vazirligining Nazorat-taftish inspeksiyasi va boshqa sohaviy xizmatlari tomonidan qonun hujjatlarida belgilangan tartibda amalga oshiriladi.